‘EFF te blameer vir studente-stormloop’Die skare by die Capricorn TVET-kollege in Polokwane (11 Januarie 2018). Foto: Twitter via @LebogangSeladi. Die DA het Donderdag gesê die EFF is te blameer vir die stormloop wat by die Capricorn TVET-kollege in Polokwane in Limpopo plaasgevind het waarin talle voornemende studente beseer is. Die kollege moes Donderdag noodgedwonge registrasie vir die akademiese jaar 2018 opskort toe duisende voornemende studente by die hekke ingestorm het om ŉ plek by die kollege vir die jaar te probeer verseker. Ses mense is beseer toe die skare deur die kollege se hek gebeur het en nog twee voornemende studente is deur ŉ voertuig raakgery. Die situasie is later in bedwang gebring toe die polisie en paramedici na die toneel gekom het en die beseerdes na mediesesorgsentrums geneem is. Die EFF het vroeër geëis dat instansies van hoër onderrig instapregistrasies moet toelaat vir studente wat nie die spertye vir aanlyn aansoeke gehaal het nie. Die party het ook voornemende studente opdrag gegee om bloot by hierdie instansies aan te meld in reaksie op pres. Jacob Zuma se aankondiging dat armes vanaf vanjaar gratis tersiêre onderrig sal kan ontvang. Andricus van der Westhuizen, die DA se woordvoerder oor hoër onderwys en onderrig, het gesê die voorval by Capricorn TVET-kollege is ŉ bewys van hoe onverantwoordelik dit van die EFF was om studente aan te sê om tersiêre instansies “te stormloop” aangesien sommige instansies juis instapregistrasies vermy om te verhoed dat aansoekers en aanvaarde studente beseer word. Die skare by die Capricorn TVET-kollege in Polokwane (11 Januarie 2018). Foto: SAPD “Dié oproep is ŉ duidelike bewys van die party se gewilligheid om die hoop van desperate jongmense uit te buit om hul eie politieke doelwitte te bevorder. Die verantwoordelikheid van daardie beserings lê reg voor die EFF se deur,” het Van der Westhuizen in ŉ verklaring gesê. “Ons moedig instansies aan om stappe te doen om die veiligheid van studente te verseker en instapregistrasies op te skort indien nodig. Uiteindelik het hierdie situasie ontstaan weens die departement van hoër onderwys en onderrig se voortgesette versuim om duidelikheid te gee rakende die beleid ná die president se populistiese Desember-aankondiging.” Van der Westhuizen het gesê instansies van hoër onderrig, veral TVET-kolleges, asook studente en hul ouers is nog grootliks in die duister oor hoe en watter nuwe beleidsriglyne vanjaar ingestel sal word. Hy het gesê hoewel die DA glo dat verdienstelike studente in staat gestel moet word om verder te studeer, raai die party hierdie studente af om deel te neem aan optrede wat die beleidstellings van hoëronderriginstansies oortree of ander voornemende studente in gevaar plaas.